Go Airin Airbus A320-200
**GoAir** on halpalentoyhtiö, jonka kotipaikka on Mumbai Intiassa. Se aloitti toimintansa marraskuussa 2005. Se on markkinaosuudeltaan Intian viidenneksi suurin lentoyhtiö. Se lentää 21 kohteeseen Intiassa yli sata lentoa päivässä ja yli 750 lentoa viikossa. Yhtiön solmukohdat ovat Chhatrapati Shivajin kansainvälinen lentoasema Mumbaissa ja Indira Gandhin kansainvälinen lentoasema Delhissä.

Historia
--------

Jehangir Wadia perusti GoAirin vuonna 2005. Yhtiö kuuluu Wadia Groupiin, jonka tunnetuimpia yhtiöitä ovat Bombay Dyeing ja Britannia Industries. Wadia Group omistaa lentoyhtiön kokonaan. GoAir aloitti lennot marraskuussa 2005 käyttäen Airbus A320 -koneita.

Tammikuusta 2007 lähtien GoAirin lentojen täyttöaste on ollut keskimäärin 86 prosenttia. Yhtiön kasvu on kuitenkin ollut hidasta. Samoihin aikoihin perustetut IndiGo ja SpiceJet ovat ohittaneet GoAirin markkinaosuudessa, laivaston koossa ja kohteiden määrässä. Wadian ja toimitusjohtaja Giorgio De Ronin mukaan hidas kasvu on ollut liikestrategia, jonka käyttöä Intian haastava ilmailuala vaatii. Yhtiön pääpaino on kannattavuuden säilyttämisessä laajentumisen ja markkinaosuuden suurentamisen sijaan.

Kohteet
-------

GoAir lentää 21 kohteeseen Intiassa. Sen laivasto on Intian siviili-ilmailuministeriön ohjesäännön mukaan liian pieni ulkomaanlentojen lentämiseen (vain 15 lentokonetta), mutta yhtiö on hakenut lupaa vuonna 2012.

* Intia Intia
	+ Ahmedabad - Sardar Vallabhbhai Patelin kansainvälinen lentoasema
	+ Bangalore - Bangaloren kansainvälinen lentoasema
	+ Chandigarh - Chandigarhin lentoasema
	+ Chennai - Chennain kansainvälinen lentoasema
	+ Delhi - Indira Gandhin kansainvälinen lentoasema (solmukohta)
	+ Goa - Goan kansainvälinen lentoasema
	+ Guwahati - Lokpriya Gopinath Bordoloin kansainvälinen lentoasema
	+ Jaipur - Jaipurin lentoasema
	+ Jammu - Jammun lentoasema
	+ Kalkutta - Netaji Subhas Chandra Bosen kansainvälinen lentoasema
	+ Kochi - Kochin kansainvälinen lentoasema
	+ Leh - Kushok Bakula Rimpochhen lentoasema
	+ Lucknow - Chaudhary Charan Singhin lentoasema
	+ Mumbai - Chhatrapati Shivajin kansainvälinen lentoasema (solmukohta)
	+ Nagpur - Dr. Babasaheb Ambedkarin kansainvälinen lentoasema
	+ Patna - Lok Nayak Jayaprakashin lentoasema
	+ Port Blair - Veer Savarkarin lentoasema
	+ Pune - Punen lentoasema
	+ Ranchi - Birsa Mundan lentoasema
	+ Siliguri - Bagdogran lentoasema
	+ Srinagar - Srinagarin lentoasema

Laivasto
--------

Laivastonsininen Airbus A320-200
Ruskea Airbus A320-200
Vaaleanpunainen Airbus A320-200
Kulujen vähentämiseksi GoAirin laivasto koostuu pelkistä Airbus A320-200 -koneista. Yhtiö tilasi niitä 20 pian toiminnan alettua. Kesäkuuhun 2013 mennessä GoAir oli saanut koneista 15, ja laivaston keski-ikä on kolme vuotta. 30. tammikuuta 2013 GoAir sai ensimmäisen sharklet-siivenkärkievillä varustetun Airbus A320 -koneensa. Loput lentokoneet toimitetaan vuoden 2013 aikana.

**GoAirin laivasto**| Konetyyppi | Käytössä | Tilaukset | Matkustaja-  kapasiteetti | Muuta |
| --- | --- | --- | --- | --- |
| Airbus A320-200 | 15 | 5 | 180 | Yksi oma, muut vuokrattu  Kahdessa sharklet-siivenkärkievät |
| Airbus A320neo | - | 72 | Ei tied. | Toimitukset vuodesta 2015 eteenpäin |
| **Yhteensä** | **15** | **77** |  |  |

### A320neo-tilaus

GoAir tilasi kesäkuussa 2011 72 Airbus A320neo -konetta, joiden arvo on 5,6 miljardia Yhdysvaltain dollaria. Toimitukset alkavat 2015 ja koneita toimitetaan 12-15 vuodessa.

### Väritys

Kun GoAir aloitti toimintansa, sen lentokoneet oli maalattu erivärisiksi. Koneiden värejä olivat laivastonsininen, vaaleanpunainen, taivaansininen, oranssi, sahraminkeltainen, vihreä ja ruskea. Vuodesta 2011 lähtien yhtiön väritys on ollut harmaa. Teemaltaan väritys on kuitenkin ollut sama yhtiön perustamisesta lähtien. Väritys on seuraava:

* Lentokoneen pohja on harmaa.
* Siipien reunat ja moottorit ovat harmaat. Moottoreihin on kirjoitettu lentoyhtiön internet-osoite.
* Koneen yläosa on valkoinen ja siihen on kirjoitettu lentoyhtiön internet-osoite harmaalla.
* Pyrstö on harmaa ja sen keskelle on maalattu GoAirin logo.

### Lentoemännät

Heinäkuussa 2013 GoAir ilmoitti palkkaavansa seuraavan seitsemän vuoden ajan vain kevyitä lentoemäntiä polttoainekulujen vähentämiseksi. Yhtiön 130 stuerttia saavat kuitenkin pitää työpaikkansa.

Palvelut
--------

Koska GoAir on halpalentoyhtiö, sen lentokoneissa on vain turistiluokan istuimia. Se ei myöskään tarjoa matkustajilleen ilmaisia aterioita. Lennoilla on sen sijaan mahdollisuus ostaa kahvia, voileipiä, paratha-leipiä, keksejä, pähkinöitä, virvoitusjuomia, kivennäisvettä ja muita juomia. Lennolla voi myös tehdä verottomia ostoksia. Viihdejärjestelmiä ei ole, matkustajien ainoa viihdyke on lentoyhtiön oma lehti *Go-Getter*.

GoAir tarjoaa korkeamman tason matkustusmukavuutta nimellä GoBusiness, jossa matkustajat saavat lisähintaan paikan lentokoneen etuosasta. Palveluun kuuluu myös lisätilaa: rivin keskimmäinen penkki jää tyhjäksi. Saatavilla on myös ilmaisia aterioita ja suurempi määrä sallittua matkatavaraa. GoAirilla on myös kanta-asiakasohjelma *GoClub*, joka on ensimmäinen halpalentoyhtiön kanta-asiakasohjelma Intiassa.

Palkinnot
---------

GoAir on voittanut seuraavat palkinnot:

* Pacific Area Travel Writers Association: Laadultaan ja palvelun tehokkuudeltaan paras kotimaan lentoyhtiö (2008)
* Airbus: Parhaiten suoriutuva lentoyhtiö (2011)

Lähteet
-------

1. ↑  GoClub GoClub. Viitattu 13.7.2013. (englanniksi)
2. ↑  GoAir: Contact Us GoAir. Viitattu 13.7.2013. (englanniksi)
3. 1 2  GoAir: Route Map GoAir. Viitattu 13.7.2013. (englanniksi)
4. 1 2 3  GoAir: About Us GoAir. Viitattu 13.7.2013. (englanniksi)
5. ↑  Stay small till customer has a need, not want: Jeh Wadia The Times of India.  Arkistoitu 11.4.2013. Viitattu 13.7.2013. (englanniksi)
6. 1 2  ‘We will not sell under cost’ The Hindu. Viitattu 13.7.2013. (englanniksi)
7. ↑  GoAir orders 72 Airbus jets for Rs 32,000 crore The Times of India. Viitattu 13.7.2013. (englanniksi)
8. ↑  GoAir Fleet Planespotters.net. Viitattu 13.7.2013. (englanniksi)
9. ↑  VT-GOL GoAir Airbus A320-214(WL) Planespotters.net. Viitattu 13.7.2013. (englanniksi)
10. ↑  GoAir places Airbus order as Indian market expands BBC News. Viitattu 13.7.2013. (englanniksi)
11. ↑  Indian airline GoAir to hire female-only cabin crew in bid to cut fuel bill The Guardian. Viitattu 13.7.2013. (englanniksi)
12. ↑  GoAir Seeks Cabin Crew: Men Need Not Apply Wall Street Journal Blogs/Gaurav Raghuvanshi. Viitattu 13.7.2013. (englanniksi)
13. ↑  GoBusiness GoAir. Viitattu 13.7.2013. (englanniksi)
14. ↑  GoAir spreads its wings to Chennai with increased fleet strength India PRwire. Viitattu 13.7.2013. (englanniksi)
15. ↑  GoAir receives PATWA's 'Quality & Efficient Service' award India Aviation. Viitattu 14.7.2013. (englanniksi)
16. ↑  GoAir ranked the Best Performing Airline by Airbus Breaking Travel News. Viitattu 14.7.2013. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **GoAir**.
* GoAirin kotisivu

  

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:GoAir